De allieredes berømte angreb på stranden i Normandiet i Frankrig er blevet filmatiseret flere gange. Ikke mindst i ’Saving Private Ryan’ fra 1998, hvor filmens voldsomme åbningsscene udpensler, hvor frygtelig en oplevelse det må have været.

Det anslås, at mindre end en håndfuld danskere deltog som soldater i strand-angrebet på selve D-dag, og indtil nu har man kun kendt til få af dem - og ikke haft øjenvidneberetninger fra nogen af dem overhovedet.

Men efter mange års research løfter historiker Jakob Tøtrup Kjærsgaard nu sløret for en helt unik dansk fortælling fra det blodige slag.

D-dag kort fortalt D-dag var begyndelsen på de allieredes koordinerede angreb på Hitlers Nazityskland under 2. verdenskrig.

Angrebet foregik i Normandiet i Frankrig, hvor fly og krigsskibe indledte først et bombardement af kystlinjen for at svække det tyske forsvar.

Derefter blev soldater og køretøjer landsat, men de var lette mål for det tyske forsvar, som dog til sidst blev nedkæmpet.

Mange tusinde døde på stranden i angrebet, som blev begyndelsen på enden for Det Tredje Rige.

Han har nemlig fået fingre i en 100 sider lang dagbog fra danske John, der var med helt fra D-dag den 6. juni 1944 og til befrielsen i maj 1945.

- Johns beretning er meget detaljeret, og beskriver meget effektivt, hvor voldsomt det var. Der bliver altså ikke lagt fingre imellem, fortæller historikeren, der arbejder på en bog, hvor Johns fortælling skal indgå.

John med sine medaljer lige efter krigens afslutning. (© Karl Ravn / Bornholmske Billeder)

Bogen handler om forskellige danskeres indsats i forbindelse med D-dag og er planlagt til at udkomme 6. juni 2019, hvor det er 75 år siden, angrebet fandt sted.

Allerede i aften er der dog mulighed for at høre mere om både D-dag og Johns oplevelser, når dele af dagbogens indhold afsløres i programmet ’Rejsen til slagmarken’ på DR K, som man også kan se et uddrag fra længere nede i artiklen.

Et historisk scoop

Historiker Jakob Sørensen bekræfter, at det er en meget speciel fortælling, som Jakob Kjærsgaard har fået fingrene i.

For selvom der blandt andet var mange danske krigssejlere og enkelte piloter, som gjorde tjeneste i forbindelse med D-dag, var der kun en håndfuld, som var med som soldater på jorden i selve angrebet på stranden.